Na podlagi 16. člena Statuta IPA Regionalnega kluba Gorenjska

OBČNI ZBOR izdaja

**POSLOVNIK O DELU OBČNEGA ZBORA**

**IPA RK GORENJSKA**

***I. SPLOŠNE DOLOČBE***

1. **člen**

S tem poslovnikom občni zbor določa način svojega dela zlasti:

* javnost dela,
* priprave na občni zbor,
* potek dela na občnem zboru,
* odločanje,
* vodenje zapisnika.

***II. JAVNOST DELA***

**2. člen**

Delo občnega zbora IPA RK Gorenjska je javno.

Javnost je zagotavljana z objavljanjem predloga dnevnega reda ter kraja in časa občnega zbora in gradiv ter objavljanjem sprejetih sklepov in stališč IPA RK Gorenjska.

Obvestilo o času in kraju sklica občnega zbora mora biti objavljeno na spletni strani IPA Slovenija. Javnost dela je zagotovljena s tem, da je občni zbor dostopen vsem članom IPA RK Gorenjska, ki jim je omogočeno, da se seznanijo z gradivi, sklepi in stališči.

**3. člen**

IPA RK Gorenjska obvešča interno javnost o delu občnega zbora prek obvestil IPA in spletnih straneh.

**4. člen**

Za zagotavljanje javnosti dela občnega zbora so odgovorni:

* predsednik IPA RK Gorenjska,
* podpredsednika IPA RK Gorenjska in
* sekretar IPA RK Gorenjska.

***III. PRIPRAVE NA OBČNI ZBOR***

**5. člen**

Za priprave na občni zbor sta odgovorna predsednik in sekretar IPA RK Gorenjska.

**6. člen**

V priprave na občni zbor spada zlasti:

* priprava gradiv za občni zbor,
* oblikovanje predloga dnevnega reda, ki ga potrdi upravni odbor IPA RK Gorenjska,
* razpošiljanje vabil in gradiva,
* druge organizacijske priprave.

**7. člen**

Predlog dnevnega reda, gradivo, čas in kraj za občni zbor določi upravni odbor IPA RK Gorenjska.

Upravni odbor IPA RK Gorenjska določi datum občnega zbora najmanj 30 dni pred občnim zborom, kar ne velja za izredni občni zbor. Hkrati objavi javni tudi poziv za predlaganja tem, ki naj jih občni zbor obravnava.

Zainteresirani člani kluba – predlagatelji, IPA RK Gorenjska podajo predloge vsebin za obravnavo na seji upravnega odbora IPA RK Gorenjska najkasneje 20 dni pred občnim zborom. Predlog za obravnavanje na seji upravnega odbora mora predlagatelj nasloviti na predsednika IPA RK Gorenjska.

Do predlogov tem za obravnavo na občnem zboru se opredeli upravni odbor IPA RK Gorenjska, ki odloča tudi o njihovi uvrstitvi na dnevni red.

Predsednik IPA RK Gorenjska skliče občni zbor in obvesti članstvo najkasneje 30 dni pred datumom občnega zbora. Skupaj s sklicem objavi dnevni red, gradivo in predloge sklepov.

Pisna dopolnila na predloge sklepov se lahko vlagajo najkasneje 10 dni pred občnim zborom.

**8. člen**

Predlog za obravnavo na občnem zboru mora predlagatelj pripraviti tako, da je kratek in, da je iz njega razvidno bistvo. Predlog mora vsebovati tudi predlog sklepa, nosilce naloge in rok izvršitve. Če je več variantnih predlogov, morajo biti vsi navedeni. Predlogi morajo biti pripravljeni tako, da so iz njih razvidne možne posledice in finančne obremenitve. Če je predlog oziroma gradivo obsežnejše, mora biti priložen še kratek izvleček.

**9. člen**

Ko prejme predsednik IPA RK Gorenjska predlog in gradivo za obravnavanje in odločanje na občnem zboru, ugotovi ali spada to v pristojnost občnega zbora in, ali je gradivo pripravljeno tako, kot določa ta poslovnik.

Če ugotovi, da posamezni predlog ali del predloga ni dovolj dokumentiran ali strokovno ni razumljivo obrazložen, zahteva od predlagatelja, da ga v določenem roku dopolni. Če predlagatelj tega ne stori, mu vrne predlog.

**10. člen**

Vabilo na občni zbor z vsem potrebnim gradivom se pošlje članom IPA RK Gorenjska ter se objavi na spletni strani kluba.

**11. člen**

Vabila na občni zbor se pošljejo tudi članom nadzornega odbora in častnega razsodišča.

**12. člen**

Na občni zbor se lahko vabi tudi organizacije in skupnosti, katerih članica je IPA RK Gorenjska. Predsednik IPA RK Gorenjska tudi določi, koga je še potrebno povabiti na občni zbor.

***IV. POTEK DELA NA OBČNEM ZBORU***

**13. člen**

Občni zbor prične predsednik IPA RK Gorenjska. Če je predsednik zadržan, začne občni zbor podpredsednik IPA RK Gorenjska, ki ga določi predsednik.

**14. člen**

Ko se začne občni zbor, lahko predsednik pred prehodom na dnevni red poda kratko poročilo oziroma informacije v zvezi z zasedanjem občnega zbora in drugimi predhodnimi vprašanji.

Predsednik obvesti občni zbor tudi o tem, kdo se ga udeležuje poleg članov in organov IPA RK Gorenjska.

**15. člen**

Občni zbor je sklepčen, če je prisotna več kot desetina vseh članov IPA RK Gorenjska na stanje članstva na dan občnega zbora..

Če do ure, ki je določena z vabilom za sklic občnega zbora oziroma po preteku 30 minut po tej uri na zboru ni prisotnih ena desetina članov, je zbor sklepčen, če je po poteku tega časa (30 minut) prisotnih najmanj 20 članov kluba.

**16. člen**

Evidenco o prisotnosti drugih vabljenih na občni zbor vodi sekretar IPA RK Gorenjska.

**17. člen**

Občni zbor prične predsednik IPA RK Gorenjska in predlaga izvolitev delovnega predsedstva. Delovno predsedstvo sestavljajo predsednik delovnega predsedstva (v nadaljevanju: **predsednik DP)** in dva člana.

Ko je delovno predsedstvo izvoljeno, vodi občni zbor predsednik delovnega predsedstva. Predsednik DP predlaga občnemu zboru sprejem dnevnega reda.

**18. člen**

Ko je izvoljena verifikacijska komisija, mora takoj pričeti z delom in obvestiti občni zbor o tem, ali je sklepčen. O številu navzočih članov kluba in sklepčnosti, verifikacijska komisija izdela potočilo. Če občni zbor ni sklepčen, ne more nadaljevati z delom.

Občni zbor na predlog predsednika DP izvoli še ostale organe občnega zbora in sicer: volilno komisijo (če je volilni občni zbor), zapisnikarja in dva overitelja zapisnika.

**19. člen**

Sprejeti dnevni red razglasi predsednik DP.

Ko je dnevni red sprejet, se preide na obravnavanje posameznih točk dnevnega reda po vrstnem redu, kot so v sprejetem dnevnem redu. Med občnim zborom se lahko spremeni vrstni red točk dnevnega reda, če je za to upravičen razlog in, če občni zbor tako sklene.

**20. člen**

Poročilo k posameznim točkam dnevnega reda poda poročevalec, ki v uvodu povzame bistvo obravnavanega gradiva, navede odprta vprašanja in predlaga sklepe. Ko poročevalec konča poročilo, odpre predsednik DP razpravo.

Občni zbor pa lahko izjemoma odloči, da podajanje poročila ni potrebno, ker je bilo gradivo že vsem posredovano in objavljeno, v tem primeru predlaga sklep DP.

**21. člen**

Predsednik DP daje besedo razpravljavcem po vrstnem redu, kot so se prijavili za razpravo.

**22. člen**

Član IPA RK Gorenjska (**v nadaljevanju: član kluba**) ali drug vabljeni udeleženec, ki ga k razpravi povabi predsednik DP, lahko razpravlja na občnem zboru pri vsaki točki dnevnega reda, vendar največ 5 minut. Razpravljavec sme govoriti samo o vprašanjih, ki so na dnevnem redu občnega zbora ali pa so z njim v neposredni zvezi.

Če se razpravljavec oddalji od vprašanja, ki je na dnevnem redu, ga mora predsednik DP opozoriti, naj se drži dnevnega reda. Če se razpravljavec tudi po drugem opominu ne drži dnevnega reda, mu lahko predsednik DP odvzame besedo.

**23. člen**

Člani kluba se lahko prijavljajo k besedi takoj, ko se obravnava začne in vse do njenega zaključka. Prijavo k besedi se praviloma poda pisno predsedniku DP, z navedbo imena delegata. Predsednik DP zaključi obravnavo, ko ugotovi, da ni več razpravljavcev.

Predsednik DP da takoj besedo članu kluba, ki želi govoriti o proceduralni kršitvi statuta, poslovnika ali dnevnega reda. Če je član kluba zahteval besedo zaradi proceduralnih kršitev, mu predsednik DP da pojasnilo takoj. Če se član kluba s pojasnilom ne zadovolji, odloči o spornem vprašanju občni zbor. Poročevalec mora zavzeti stališče do vprašanj, ki so bila iznesena v razpravi. Razpravljavec lahko govori o istem vprašanju tudi večkrat, vendar se ne sme ponavljati.

**24. člen**

Občni zbor lahko sklene na predlog predsednika DP ali posameznega člana kluba:

* da se razpravlja o več točkah dnevnega reda skupaj, če so te točke med seboj povezane,
* da se razprava o posameznem vprašanju z dnevnega reda konča tudi prej, preden so o njem govorili vsi razpravljavci, če je vprašanje dovolj razčiščeno in se lahko o njem odloči.

**25. člen**

Predsednik DP lahko občni zbor prekine in določi, kdaj in kje se bo nadaljeval.

Predsednik DP prekine občni zbor, če se ne morejo rešiti vsa vprašanja, ki so na dnevnem redu, zaradi tega, ker občni zbor ni več sklepčen, zaradi potrebnega odmora, zato da se opravijo potrebna posvetovanja in v drugih primerih, če tako sklene občni zbor.

**26. člen**

Predsednik DP lahko razpravo o posameznem vprašanju prekine, če se pokaže potreba, da je za odločanje o zadevi potrebno dobiti nove podatke, dopolniti obstoječe gradivo, razčistiti posamezna vprašanja ali iz drugih opravičenih razlogov.

**27. člen**

Ko so izčrpane vse točke dnevnega reda, predsednik DP zaključi občni zbor.

***V. VZDRŽEVANJE REDA NA OBČNEM ZBORU***

**28. člen**

Predsednik DP skrbi za red na občnem zboru.

Za kršitev reda sme uporabiti naslednje ukrepe:

* opomin,
* odvzem besede.

Opomin se izreče članu kluba, ki s svojim obnašanjem, govorjenjem, čeprav mu predsednik DP ni dal besede, seganjem v besedo razpravljavcem ali s podobnim ravnanjem krši red in določbe tega poslovnika.

Odvzem besede se izreče članu kluba ali drugi osebi, ki krši red in je bil na to že dvakrat opozorjen.

Član kluba, zoper katerega je uporabljen kakšen ukrep, ima pravico pojasniti svoje ravnanje.

**29. člen**

Če predsednik DP ne more z rednimi ukrepi ohraniti reda na občnem zboru, odredi po sklepu delovnega predsedstva kratko prekinitev. Če tudi v nadaljevanju zbora ni mogoče ohraniti reda, predsednik DP po sklepu delovnega predsedstva občni zbor zaključi.

***VI. ODLOČANJE***

**30. člen**

Občni zbor odloča z večino glasov vseh navzočih članov kluba, razen če je s Statutom IPA RK Gorenjska drugače določeno.

**31. člen**

Član kluba ima pravico pred glasovanjem obrazložiti svoje stališče in pojasniti, kako bo glasoval.

**32. člen**

Pred glasovanjem objavi predsednik DP točno oblikovan predlog sklepa. Če je o posameznem vprašanju predlaganih več različnih sklepov, občni zbor najprej glasuje o predlogu sklepa poročevalca oziroma predsednika DP. Sprejet je predlog, ki je dobil potrebno večino glasov.

**33. člen**

Člani kluba glasujejo tako, da se izjavijo za predlog ali proti predlogu. Glasovanje je **praviloma javno.**

Predsednik DP pozove člane kluba, kdo je za predlog, nato pa kdo je proti predlogu. Glasovanje z izjavljanjem vsakega posameznega člana kluba se opravi, če tako odloči predsednik DP, ker je po njegovem mnenju to potrebno, da bi se natančno ugotovil izid glasovanja. Posamezni član kluba se izjavi z »za« ali »proti«. Glasovanje se opravi z dvigom rok ali kartončka.

**34. člen**

Če je število glasov »za« in število glasov »proti« pri **javnem glasovanju enako**, odloča glas predsednika DP.

**35. člen**

Člani kluba odločajo s **tajnim glasovanjem**, če je občni zbor tako določil. Tajno glasovanje se opravi z glasovnicami z obkrožanjem besed "za" ali "proti" oziroma z opredelitvijo za vnaprej znane predloge.

Če je število glasov »za« ali »proti« enako se glasovanje ponovi. Če pride tudi pri ponovnem glasovanju do istega izida, se šteje, da predlog ni sprejet. Ponovno se zadevo obravnava na enem od naslednjih občnih zborov. Če pa gre za nujno zadevo v zvezi s poslovanjem, mora občni zbor sprejeti začasni sklep o rešitvi tega vprašanja.

Rezultat tajnega glasovanja ugotovi verifikacijska komisija. Po končanem glasovanju predsednik verifikacijske komisije občni zbor obvesti o izidu glasovanja.

**36. člen**

Končni izid glasovanja razglasi predsednik DP.

***VII. VOLITVE***

**37. člen**

Volitve upravnega odbora in sicer predsednika IPA RK Gorenjska, dveh podpredsednikov IPA RK Gorenjska, ostalih članov upravnega odbora IPA RK Gorenjska, predsednika in članov nadzornega odbora in predsednika in članov častnega razsodišča, občni zbor opravi na podlagi potrditve kandidatne liste oziroma kandidatnih list, ki jih je na podlagi izvedenega kandidacijskega postopka s strani imenovane kandidacijske komisije občnemu zboru predložil upravni odbor IPA RK Gorenjska.

Volitve članov širšega upravnega odbora, določenih v 20. členu statuta, občni zbor opravi istočasno, na podlagi predložene kandidatne liste s strani upravnega odbora IPA RK Gorenjska.

**38. člen**

Na volilnem občnem zboru se izvoli tričlanska volilna komisija za izvedbo volitev, ki jo sestavljajo predsednik in dva člana komisije. Volilna komisija po opravljenem glasovanju razglasi izid volitev.

**39. člen**

Volitve članov upravnega odbora IPA RK Gorenjske, članov nadzornega odbora in članov častnega razsodišča se opravijo na podlagi enotne liste, o kateri se glasuje javno ali tajno. Enako velja tudi za volitve članov širšega upravnega odbora IPA RK Gorenjska.

Volitve organov IPA RK Gorenjska so lahko javne ali tajne, o tem pa odloči občni zbor pred glasovanjem oziroma volitvami.

Volitve vseh organov IPA RK Gorenjske se lahko **opravijo javno.** Javne volitve se izvedejo z dvigovanjem rok ali kartončkov.

**Tajno** pa se volitve opravijo tako, da se obkroži zaporedna številka pred imenom in priimkom kandidata, navedenega na kandidatni listi. Izvoljen je kandidat, ki dobi več kot polovico glasov. Če je več kandidatov, se volitve nadaljujejo samo za tisto funkcijo, kjer kandidat ni bil izvoljen, v nadaljevanju pa je izvoljen tisti kandidat, ki dobi več kot polovico glasov. Če pa je lista enotna, pa se obkroži besedo »za« ali »proti«.

**40. člen**

Če se na občnem zboru opravijo javne volitve, rezultat volitev razglasi predsednik DP. Če pa so volitve tajne, rezultate volitev razglasi predsednik volilne komisije.

**41. člen**

Izredni občni zbor IPA RK Gorenjska se mora sklicati pred potekom šestih mesecev od dneva, ko na rednem občnem zboru ni bil izvoljen predsednik IPA RK Gorenjska.

Če ni izvoljen edini kandidat oziroma nobeden od kandidatov za predsednika, se podaljša mandat vseh organov IPA RK Gorenjska, vendar največ za 6 mesecev.

***VIII. VODENJE ZAPISNIKA NA OBČNEM ZBORU***

**42. člen**

O delu na občnem zboru se piše zapisnik. Zapisnik piše zapisnikar.

Zapisnik podpišejo predsednik delovnega predsedstva, dva overovatelja zapisnika in zapisnikar.

**43. člen**

Zapisnik mora vsebovati zlasti:

* navedbo časa in kraja občnega zbora,
* ime in priimek predsednika DP, ki je vodil občni zbor ter članov delovnega predsedstva,
* imena in priimke ostalih vabljenih, ki so se udeležili občnega zbora,
* ugotovitev, da je občni zbor sklepčen,
* dnevni red občnega zbora,
* kratko vsebino razprave in sprejete sklepe in podatke o izidu glasovanja o posameznih vprašanjih,
* čas prekinitve oziroma zaključka občnega zbora,
* podpis predsednika DP, dveh overovateljev zapisnika in zapisnikarja ter žig.

**44. člen**

Zapisnik mora biti napisan najkasneje v roku 15 dni po občnem zboru, overovatelja pa ga morata overoviti v petih dneh po prejemu.

Zapisnik se objavi na spletnih straneh. Obravnavati ga mora upravni odbor IPA RK Gorenjske ter pristopiti k izvršitvi sklepov.

**45. člen**

Član kluba lahko zahteva, da se povzetek njegovega govora, razprave oziroma izjave na občnem zboru vpiše v zapisnik. Pred objavo lahko zahteva, da se mu zapisnik pokaže zaradi redakcijskih popravkov.

**46. člen**

Vsak delegat ima pravico dati pisne pripombe na zapisnik, objavljenem v obvestilih in na spletnih straneh, v roku 15 dni. Pripombe upravnemu odboru IPA RK Gorenjske. Upravni odbor IPA RK Gorenjske obravnava pripombe k zapisniku in zavzame o njih stališče ter o tem obvesti predlagatelja.

**47. člen**

Izvirni zapisnik s celotno dokumentacijo se hrani v arhivu kot dokument trajne vrednosti. Za hrambo in arhiviranje skrbi sekretar IPA RK Gorenjske.

***IX. KONČNE DOLOČBE***

**48. člen**

Ta poslovnik začne veljati takoj, ko ga sprejme občni zbor IPA RK Gorenjske in velja tudi za bodoče občne zbore oziroma do preklica.

Spremembe in dopolnitve tega poslovnika lahko predlagajo člani IPA RK Gorenjske in morajo biti vročene najmanj 60 dni pred občnim zborom. Predlogi sprememb in dopolnitev morajo biti podani v obliki amandmajev.

Do predlaganih sprememb in dopolnitev se opredeli upravni odbor IPA RK Gorenjske, ki hkrati obravnavo poslovnika uvrsti na predlog dnevnega reda občnega zbora.

Upravni odbor IPA RK Gorenjska lahko tudi sam predlaga spremembe in dopolnitve poslovnika.

Kranjska Gora, \_\_\_\_\_\_\_\_\_\_\_\_\_

|  |  |
| --- | --- |
|  |  Vinko OTOVIČ Predsednik IPA RK Gorenjska |